Ńdɔ̄ Mósɛs bân mvindí bǒd yā Ísraɛ̂l bə́ ngábénde ayɔŋ nâ: “Nyiéán mə́mvéndé mə́sə matə́lé mína aná. 2Ámōs myǎyi daŋ Yórdan nə́ myǎkə á ńnǎm yā Ńtondôbə Zambá woe a və́ wā, wayi tə́lē bod mə́kɔ́g, o mǎn mɔ wɔ́bɔ̄ fə́m. 3O mǎn til bíbúg bísə̄ yā é mvéndé nyī, ábōg wāyi dǎŋ nə wakə nyían á ńnǎm yā Ńtondôbə Zambá woe a və́ wā, ńnǎm yā wáfúguzu ai mənyáŋ ai wé, anə́ ḿból Ńtondôbə Zambá běsōá á ngākag wa. 4Ǹnyie anə́ myǎdaŋ Yórdan, myǎyi tə́lē mə̄kɔ́g mə́tē á ńkǒl Ebal, anə́ ḿból mābéndē mínā dɔ́ ánā, mǐ māná mɔ́ wɔ́bɔ̄ fə́m. 5Wayi lóŋ Ńtondôbə Zambá woe alatâr étēde ai mə́kɔ́g yā ékie yā ndzí kig syé. 6Wayi bəlan ai bidzə̌n mə́kɔ́g ású ńlóŋán álatâr Ǹtondôbə Zambá woe; álatâr tē á yób ńgɔ wǎyi və́ mə̄túnuŋa móe, émá bádígi, ású Ńtondôbə Zambá woe, 7étēdē ńgɔ wǎyi və́ mə̄túnuŋa mə́ élad, á wāyi dí étēde, ǒ ngátag á mís mə́ Ńtondôbə Zambá woe. 8Wayi til bíbúg bísə̄ yā é mvéndé nyī á mə̄kɔ́g mə́tē: o tóán byá kaŋ ḿbəŋ.” 9Ńdɔ̄ Mósɛs bân bəfada bə́ Lévi bə́ ngákad Ísraɛ̂l ásə̄ nâ: “kyɛ̌ nā, ó vógólo ǎ Ísraɛ̂l. Ámǒs yə̄ aná, o ńtɔa yǎ áyɔŋ ású Ńtondôbə Zambá woe. 10Wayi vógolo kíŋ Ǹtondôbə, Zambá woe, o nyiegě fə mə́béndé ai mə́mvéndé yā mātə́lé wa aná mā.” 11Amǒs tē, ńdɔ̄ hḿ Mósɛs a ngávə́ áyɔŋ ábéndé dí: